 जे औं कदै छुट्टी-छबट्टी आलै दिन शह्‌रा घर औंदा तां फर्माइशें कन्नै लदोई जन्दा।  पर छड़े शह्‌र औनै कन्नै चीजां नईं थोंदिआ उन्दे लेई फिरना पौंदा ऐ, बकत भन्नना पौंदा ऐ।  ते फी खाता दुहारै दा।  औं आखो Co-Operative Bank आं।  केई शह्‌र लोकें गी स्नेह् ते चीजां-बस्तां बी भेजदे।  बस लदोए दे आओ ते लदोए दे जाओ।  ताईं दा माल त्बाईं, ते त्वाईं दा ताईं।  अस आदमी आं जां माला दी गड्डी, जां डाका दा थैला।  केई असें गी लदोए दे दिखीऐ आखदे, आदमी कोई खरे परबारा आला लब्दा ऐ।  केईं बारी सोचेआ जे शह्‌र औनां बन्द करी ओड़ां पर उस गुफा ’चा ते होटलै दी रुट्टी कोला दो दिन छुटकारा थोने दा लालच में छोड़ी नेहा सकदा।  दुआर मंगने आलें दा बी घाटा नेहा।  “घड़ी-घड़ी दस रपे देओं हां, तुस इन्ने पसें कुत्थैं छोड़दे ओ, खरी गण्ड जोड़ी दी लबदी ऐ।  जियां बून्दा-बून्दा तला भरोंदा ऐ इयाँ गै निक्की-निक्की चीजें कन्नै बुश्का बजोई जन्दा हा ते जेल्लै अस परतोइथै औदे ता इया बजोन्दा जे नौकरी करन नई चले करेयाने दी हट्टी खोलन चले आं।  पर इक दिन जेल्लै अस शह्‌रा लदोए दे अपने “नन्द भवन” पुज्जे ताँ भित्त खोलने दी लोड़ नईं पेई।  भित्त कुसै वजोगनी दी आक्खएं आला लेखा खुल्ले दे असें गी आओ जी आओ जी आखा दे हे।  मालकन असें गी दिखदे गै आई पुज्जी ते आखन लगी।  “तुस रोह् नेईं बुज्जेओ अज्ज साढ़े भराऊ दा टब्बर आए दा ऐ ते असें थोआड़ा बिस्तरा लोड़ेदा हा, तां करी थोआड़ा जन्दरा भन्नना पेआ।  असें कोई बखली गल्ल नईं समझी दी।  उनें दो चार दिन गै रौह्‌ना ऐ।  बिस्तरा-बन्द थोआड़ा ओ लेई गेदे ’न, कुसै दी जान्नी जाना हा।  में सेई हा तुसें रोहैं नईं होना ऐ। 